กนง.มีมติคงดอกเบี้ยไว้ที่1.75%
ธปท.เผยกนง.มีมติคงดอกเบี้ยนโยบายไว้ที่1.75% เนื่องจากต้องการรอดูสถานการณ์ความเสี่ยงจากเศรษฐกิจโลกให้รอบคอบ ขณะที่เงินเฟ้อไม่น่าห่วง
20 ต.ค. 2553

ธปท.เผยกนง.มีมติคงดอกเบี้ยนโยบายไว้ที่1.75% เนื่องจากต้องการรอดูสถานการณ์ความเสี่ยงจากเศรษฐกิจโลกให้รอบคอบ ขณะที่เงินเฟ้อไม่น่าห่วง 
นายไพบูลย์ กิตติศรีกังวาน ผู้ช่วยผู้ว่าการ สายนโนบายการเงิน ธนาคารแห่งประเทศไทย(ธปท.) เปิดเผยว่า ที่ประชุมคณะกรรมการนโยบายการเงิน(กนง.)มีมติให้คงดอกเบี้ยนโยบายไว้ที่ 1.75% เพราะในขณะนี้ถึงจะเป็นวัฏจักรดอกเบี้ยขาขึ้น แต่สภาวะแวดล้อมของเศรษฐกิจโลกที่เริ่มชะลอลง ได้มีความเสี่ยงต่อระบบเศรษฐกิจและตลาดการเงินโลกเพิ่มขึ้นกว่าการประชุมครั้งก่อน ส่วนอัตราเงินเฟ้อยังไม่มีแนวโน้มที่เร่งตัวขึ้นมากขนาดมีโอกาสเกินกรอบเงินเฟ้อเป้าหมาย ดังนั้น ยังสามารถคงดอกเบี้ยไว้ได้ เพื่อมีเวลารอดูสถานการณ์ให้รอบครอบขึ้น



ไพบูลย์ กิตติศรีกังวาน
“เป็นเรื่องที่เข้าใจกันมาตลอดว่าการที่ดอกเบี้ยที่แม้จริงติดลบเป็นเรื่องไม่เหมาะสม และอัตราดอกเบี้ยควรจะปรับเข้าสู่ภาวะปกติ ซึ่งเป้าหมายนี้ยังเหมือนเดิม แต่ระหว่างที่ดอกเบี้ยจะเข้าสู่ภาวะปกติก็ต้องระมัดระวังด้วย ไม่ใช่ตั้งเข็มแล้วเดินหน้าอย่างเดียว ควรจะดูสถานการณ์สิ่งแวดล้อมทางเศรษฐกิจทีเปลี่ยนแปลงด้วย” นายไพบูลย์กล่าว
ทั้งนี้ ภายในปีนี้ กนง.เหลือการประชุมอีก 1 ครั้ง คือ วันที่ 1 ธ.ค.นี้ ซึ่งหากสถานการณ์ต่างๆเข้าสู่ภาวะปกติมากขึ้นก็มีโอกาสมากขึ้นที่กนง.จะทยอยปรับดอกเบี้ยขึ้น